ΓΡΑΠΤΗ ΕΡΩΤΗΣΗ E-2894/98

υποβολή: Wilmya Zimmermann (PSE) προς την Επιτροπή

(28 Σεπτεμβρίου 1998)

Θέμα: Προβλήματα κατά την εφαρμογή του άρθρου 8 της Συνθήκης ΕΕ (ιθαγένεια της Ένωσης, ελεύθερη κυκλοφορία)

Το δίκαιο για τους αλλοδαπούς πολλών κρατών μελών βρίσκεται - με τους περιορισμούς του - σε σύγκρουση με τους στόχους του άρθρου 8 της Συνθήκης. Γυναίκες αλλοδαποί συχνά βρίσκονται σε μειονεκτική θέση έναντι των υπηκόων του εκάστοτε κράτους σε ό,τι αφορά διατάξεις για την άδεια παραμονής, το κοινωνικό και εργατικό δίκαιο.

Τι ενέργειες προτίθεται να αναλάβει η Επιτροπή σε σχέση με τό δίκαιο για τους αλλοδαπούς των κρατών μελών, ώστε να άρει προβλήματα στον τομέα της ελεύθερης κυκλοφορίας;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Στο άρθρο 8 Α της Συνθήκης ΕΚ διατυπώνεται η αρχή που διέπει το δικαίωμα κάθε πολίτη της Ένωσης να κυκλοφορεί και να διαμένει ελεύθερα στο έδαφος των κρατών μελών, υπό την επιφύλαξη των περιορισμών και με τις προϋποθέσεις που προβλέπονται στη Συνθήκη ΕΚ και στις διατάξεις που θεσπίζονται για την εφαρμογή της.

Για να εντοπιστούν όλες οι συνέπειες που επιφέρει η εισαγωγή της ιθαγένειας της Ένωσης στη Συνθήκη, τον Ιανουάριο του 1996, η Επιτροπή ζήτησε από την Ομάδα Υψηλού Επιπέδου για την ελεύθερη κυκλοφορία των προσώπων, υπό την προεδρία της κ. Simone Veil, να επισημάνει τα προβλήματα που εξακολουθούν να ανακύπτουν στον συγκεκριμένο τομέα, ώστε να τα αξιολογήσει και να προτείνει λύσεις. Τον Μάρτιο του 1997, η Ομάδα υπέβαλε την έκθεσή της, η οποία διαβιβάστηκε επίσης στο Ευρωπαϊκό Κοινοβούλιο. Δύο μήνες αργότερα, η Επιτροπή εξέδωσε τη δεύτερη έκθεση σχετικά με την ιθαγένεια της Ένωσης(1) προκειμένου να εκτιμήσει την εφαρμογή της. Τον Ιούνιο του 1997, η Επιτροπή εξέδωσε πρόγραμμα δράσης για την ενιαία αγορά(2), που εγκρίθηκε από το Ευρωπαϊκό Συμβούλιο του Άμστερνταμ, συμπεριλαμβανομένων των προτάσεων σχετικά με το δικαίωμα διαμονής, τα κοινωνικά δικαιώματα και την κινητικότητα του εργατικού δυναμικού.

Έκτοτε, η Επιτροπή εξήγγειλε αρκετές δράσεις που παρουσιάζονται λεπτομερώς σε ανακοίνωση προς το Συμβούλιο και το Ευρωπαϊκό Κοινοβούλιο(3) με ημερομηνία 1ης Ιουλίου 1998. Στο έγγραφο αυτό, ανακοινώθηκε επίσης μια σειρά νέων πρωτοβουλιών ώστε να διευκολυνθεί η ελεύθερη κυκλοφορία των προσώπων στην Κοινότητα και να ενισχυθούν τα δικαιώματα των πολιτών. Οι εν λόγω πρωτοβουλίες αφορούν την είσοδο και τη διαμονή, την πρόσβαση στην απασχόληση, τα κοινωνικά δικαιώματα και την οικογενειακή κατάσταση, το φορολογικό καθεστώς και την οικονομική κατάσταση, τα πολιτιστικά δικαιώματα, το καθεστώς των υπηκόων τρίτων χωρών και την προστασία των ατομικών δικαιωμάτων.

Σε ό,τι αφορά το κοινωνικό και το εργατικό δίκαιο, το 1997, η Επιτροπή εξέδωσε πρόγραμμα δράσης για την ελεύθερη κυκλοφορία των εργαζομένων(4). Στο έγγραφο αυτό επισημαίνονται τρόποι για την ανάπτυξη της συνεργασίας και την αύξηση των ευθυνών, καθώς και για τη βελτίωση της συνειδητοποίησης και της προβολής του δικαιώματος ελεύθερης κυκλοφορίας. Στο πρόγραμμα αυτό θίγονται επίσης τα εξής θέματα: αναβάθμιση των μηχανισμών διοικητικής συνεργασίας και ενημέρωσης, δημιουργία ειδικών σημείων επαφής για τους εργαζομένους, αύξηση της αποτελεσματικότητας της συνεργασίας με τους κοινωνικούς εταίρους και βελτίωση της συνειδητοποίησης και της προβολής του δικαιώματος ελεύθερης κυκλοφορίας.

Επιπλέον, η Επιτροπή έχει ήδη προτείνει την αναθεώρηση του κανονισμού (ΕΟΚ) 1612/68 του Συμβουλίου της 15ης Οκτωβρίου 1968 σχετικά με την ελεύθερη κυκλοφορία των εργαζομένων στο εσωτερικό της Κοινότητας(5) και της οδηγίας του Συμβουλίου αριθ. 68/360/ΕΟΚ της 15ης Οκτωβρίου 1968 για την κατάργηση των περιορισμών στη διακίνηση και τη διαμονή των εργαζομένων των κρατών μελών και των οικογενειών τους στο εσωτερικό της Κοινότητας(6).

(1) COM(97)230 τελικό.

(2) CSE(97)1 τελικό.

(3) COM(98)403 τελικό.

(4) COM(97)586 τελικό.

(5) ΕΕ L 257 της 19.10.1968.

(6) ΕΕ L 257 της 19.10.1968.